Det Danske Spejderkorps
Det Danske Spejderkorps, DDS, børne- og ungdomsorganisation, stiftet i 1973 ved sammenlægning af Det Danske Spejderkorps, der var grundlagt som en ren drengebevægelse på initiativ af bl.a. Cay Lembcke (1885-1965) i 1910, og Det Danske Pigespejderkorps, ligeledes grundlagt i 1910. Korpset er i dag også kendt som de blå spejdere.
Det Danske Spejderkorps arbejder efter den internationale spejderbevægelses grundlæggende idéer, som bl.a. bygger på spejdermetoden og patruljesystemet, hvor børn leder børn. Korpset har ca. 35.000 medlemmer, fordelt på ca. 400 grupper (2016). Spejderne er i alderen 6-23 år, og lederne er fra 16 år og opefter. Spejderne er kendetegnet ved den blå uniform og tørklæde efter den enkelte gruppes valg.
Hvert femte år har Det Danske Spejderkorps afholdt sin korpslejr, Blå Sommer, hvor mere end 20.000 danske spejdere og over 2000 udenlandske spejdere deltog. Det var de største børne- og ungdomslejre i Danmark. I 2012 blev der for første gang afholdt en samlet lejr - Spejdernes Lejr - for Det Danske Spejderkorps, KFUM-Spejderne i Danmark, De grønne pigespejdere, Danske Baptisters Spejderkorps og Dansk Spejderkorps Sydslesvig med i alt ca. 37.000 deltagere. Denne fælleslejr gentages i 2017.
I tilknytning til Det Danske Spejderkorps er oprettet Spejderfonden, som har til formål at støtte korpsets arbejde. Fonden ejer og driver et antal hytter og lejrpladser fordelt over hele Danmark, bl.a. det internationale spejdercenter Stevninghus ved Aabenraa. Derudover ejer korpset Spejdersport A/S.
Det Danske Spejderkorps er medlem af Dansk Ungdoms Fællesråd, Friluftsrådet og Danske Spejderes Fællesråd. På internationalt plan er korpset medlem af hhv. pige- og drengespejdernes verdensspejderbevægelser WAGGGS og WOSM.
Se også spejderbevægelsen.

Det Danske Spejderkorps' hjemmeside
